‘บราซิล’หั่นภาษีจูงใจลดดอกเบี้ยกระตุ้นศก.
บราซิลเดินเครื่องกระตุ้นเศรษฐกิจ ลดภาษี-ลดดอกเบี้ยเต็มสูบ
3 ธ.ค. 2554

บราซิลเดินเครื่องกระตุ้นเศรษฐกิจ ลดภาษี-ลดดอกเบี้ยเต็มสูบ
กุยโด แมนเตกา รัฐมนตรีคลังสเปน ได้ประกาศมาตรการกระตุ้นเศรษฐกิจที่เข้มข้นขึ้นอีก เพื่อเตรียมรับมือกับวิกฤตการณ์เศรษฐกิจโลก เมื่อวันที่ 2 ธ.ค. ว่า รัฐบาลจะหั่นภาษีให้นักธุรกิจต่างชาติและบรรดาบริษัทผู้ผลิตในประเทศ เพื่อกระตุ้นการบริโภคและการลงทุนภายในบราซิลให้มากขึ้น ซึ่งเป็นมาตรการต่อเนื่องหลังจากธนาคารกลางบราซิลเพิ่งลดอัตราดอกเบี้ยลง 0.5%
รัฐบาลบราซิลจะลดภาษีธุรกรรมสำหรับนักลงทุนต่างชาติที่เข้ามาซื้อหุ้นและหุ้นกู้เอกชนในบราซิล และขยายเวลาการไถ่ถอนให้สูงสุดนานกว่า 4 ปี นอกจากนี้ยังลดภาษีด้านเงินกู้ส่วนบุคคล ภาษีสรรพสามิตสำหรับเครื่องใช้ไฟฟ้าในบ้าน ภาษีสำหรับแป้งขนมปังและเส้นพาสตา รวมถึงการลดภาษีให้ผู้ส่งออกสินค้าอุตสาหกรรมอีกด้วย 
แมนเตกา กล่าวว่า แม้มาตรการครั้งนี้อาจทำให้รัฐบาลจัดเก็บภาษีได้ลดลงกว่า 560 ล้านเหรียญสหรัฐในปีหน้า ทว่าหากกระตุ้นให้เกิดกิจกรรมทางเศรษฐกิจต่างๆ ได้มากขึ้น ก็อาจทำให้เก็บภาษีได้เพิ่มขึ้นตาม
ทั้งนี้ เมื่อวันที่ 1 ธ.ค. ธนาคารกลางบราซิลได้ลดอัตราดอกเบี้ยลง 0.5% มาอยู่ที่ 11% เพื่อลดผลกระทบจากภาวะเศรษฐกิจโลกที่ตึงตัว และเป็นการขึ้นดอกเบี้ยต่อเนื่องเป็นครั้งที่ 3 นับตั้งแต่เดือน ส.ค.ปีนี้